ബി. സുദർശൻ റെഡ്ഡി

ബാലകൃഷ്ണ സുദർശൻ റെഡ്ഡി (ജനനം, 8 ജൂലൈ 1946) 2007 മുതൽ 2011 വരെയുള്ള കാലത്ത് സുപ്രീം കോടതിയിൽ ന്യായാധിപനായി സേവനമനുഷ്ഠിച്ചിരുന്ന ഒരു ഇന്ത്യൻ നിയമജ്ഞനാണ്. 2025-ൽ നടക്കുന്ന ഉപരാഷ്ട്രപതി തിരഞ്ഞെടുപ്പിൽ ഇന്ത്യൻ നാഷണൽ കോൺഗ്രസ് നേതൃത്വത്തിലുള്ള ഇന്ത്യൻ നാഷണൽ ഡവലപ്പ്മെൻ്റൽ ഇൻക്ലൂസീവ് അലയൻസ് (ഇന്ത്യാ സഖ്യം) സ്ഥാനാർത്ഥിയായി അദ്ദേഹത്തെ തെരഞ്ഞെടുത്തു.

 ആദ്യകാലം 
1946 ജൂലൈ 8 ന് ആന്ധ്രാപ്രദേശിലെ (ഇന്നത്തെ തെലങ്കാന സംസ്ഥാനം) രംഗ റെഡ്ഡി ജില്ലയിലുള്ള അകുല മൈലാരം ഗ്രാമത്തിൽ ഒരു കർഷക കുടുംബത്തിലായിരുന്നു ബാലകൃഷ്ണ സുദർശൻ റെഡ്ഡിയുടെ ജനനം. ഹൈദരാബാദിൽ വിദ്യാഭ്യാസം നിർവ്വഹിച്ച അദ്ദേഹം 1971ൽ ഉസ്മാനിയ സർവകലാശാലയിൽ നിന്ന് നിയമത്തിൽ ബിരുദം നേടി. അതേ വർഷം തന്നെ അദ്ദേഹം ആന്ധ്രാപ്രദേശിലെ ബാർ കൌൺസിലിൽ അഭിഭാഷകനായി ചേർന്നു.

 കരിയർ 
തുടക്കത്തിൽ, ആന്ധ്രാപ്രദേശ് ഹൈക്കോടതിയിലെ മുതിർന്ന അഭിഭാഷകനായ കെ. പ്രതാപ് റെഡ്ഡിയുടെ കീഴിൽ സിവിൽ, ഭരണഘടനാ വിഷയങ്ങളിൽ ആദ്ദേഹം പ്രാക്ടീസ് ആരംഭിച്ചു. 1988 ഓഗസ്റ്റ് 8 ന് റെഡ്ഡി ഹൈക്കോടതിയിൽ സർക്കാർ പ്ലീഡറായി നിയമിക്കപ്പെടുകയും ഇന്ത്യൻ സർക്കാരിന്റെ  അഡീഷണൽ സ്റ്റാൻഡിങ് കൗൺസിലായി, 1990 വരെ സേവനമനുഷ്ഠിക്കുകയും ചെയ്തു. 1993 ൽ ആന്ധ്രാപ്രദേശ് ഹൈക്കോടതിയിലെ അഡ്വക്കേറ്റ്സ് അസോസിയേഷൻ പ്രസിഡന്റായി തിരഞ്ഞെടുക്കപ്പെട്ട അദ്ദേഹം ഉസ്മാനിയ സർവകലാശാലയുടെ നിയമോപദേഷ്ടാവായും സേവനമനുഷ്ഠിച്ചു.

1993 മെയ് 2ന് റെഡ്ഡി ആന്ധ്രാപ്രദേശ് ഹൈക്കോടതിയുടെ ജഡ്ജിയായി നിയമിക്കപ്പെട്ടു. 2005ൽ അദ്ദേഹം ഗുവാഹത്തി ഹൈക്കോടതിയിലെ ചീഫ് ജസ്റ്റിസായി നിയമിതനായി. 2007 ജനുവരി 12നാണ് റെഡ്ഡി സുപ്രീം കോടതി ജഡ്ജിയായി നിയമിതനായത്. 2011 ജൂലൈ 7 ന് വിരമിച്ച അദ്ദേഹത്തിന്റെ അവസാന കേസുകളിലൊന്ന് പ്രമാദമായ സൽവ ജുഡും കേസായിരുന്നു. 2013ലെ ലോക്പാൽ, ലോക് ആയുക്താ നിയമം പാസാക്കിയ ശേഷം 2013 മാർച്ചിൽ ഗോവയിലെ ആദ്യത്തെ ലോക് ആയുക്തയായി അദ്ദേഹം നിയമിക്കപ്പെട്ടു. 2013 ഒക്ടോബറിൽ ചില വ്യക്തിപരമായ കാരണങ്ങളാൽ റെഡ്ഡി ആ പദവിയിൽ നിന്ന് രാജിവച്ചു.

 2025 ലെ ഉപരാഷ്ട്രപതി തിരഞ്ഞെടുപ്പ് പ്രചാരണം 
ജഗ്ദീപ് ധൻഖർ ഉപരാഷ്ട്രപതി സ്ഥാനത്തുനിന്ന് രാജിവച്ചതിനെത്തുടർന്ന് 2025 ഓഗസ്റ്റ് 19ന് ഇന്ത്യൻ നാഷണൽ ഡെവലപ്മെന്റൽ ഇൻക്ലൂസീവ് അലയൻസിന്റെ (ഇന്ത്യാ സഖ്യം) ചെയർമാൻ മല്ലികാർജുൻ ഖാർഗെ 2025 ലെ ഉപരാഷ്ട്രപതി തിരഞ്ഞെടുപ്പിനുള്ള തങ്ങളുടെ സ്ഥാനാർത്ഥിയായി റെഡ്ഡിയെ പ്രഖ്യാപിച്ചു. ഇന്ത്യൻ നാഷണൽ കോൺഗ്രസിൻറെ അംഗീകാരം അദ്ദേഹത്തിന് ലഭിച്ചു. നാഷണൽ ഡെമോക്രാറ്റിക് അലയൻസ് (എൻ.ഡി.എ.) സ്ഥാനാർത്ഥി സി. പി. രാധാകൃഷ്ണനെതിരെ അദ്ദേഹം മത്സരിക്കുന്നു.

 അവലംബം 

വർഗ്ഗം:തെലുഗു ജനത
വർഗ്ഗം:ജീവിച്ചിരിക്കുന്നവർ
വർഗ്ഗം:1946-ൽ ജനിച്ചവർ